|  |  |
| --- | --- |
|  | Tórshavn, tann 9. juli 2024J. nr.: 23/10678-13Viðgjørt: Tygara skriv:  |

**Hoyringsskriv um uppskot til kunngerð um sigling fram við landi, har fuglur heldur til**

Hjálagt er uppskot til kunngerð um sigling fram við landi, har fuglur heldur til.

Hoyringarfreistin er sett til **28. august 2024.** Hoyringsviðmerkingar skulu sendast til: Umhvørvisstovuna, Traðagøta 38, 165 Argir, us@us.fo. Viðmerkingar til Skjal 1 skulu gerast eftir serligum leisti, sí vegleiðingina niðanfyri ella við at senda viðmerkingar til us@us.fo.

Uppskotið er ein dagføring og víðkan av [kunngerð nr. 144 frá 7. november 2017 um sigling kring Ramsar-oyggjarnar Nólsoy, Skúvoy og Mykines](https://logir.fo/Kunngerd/144-fra-07-11-2017-um-sigling-kring-Ramsaroyggjarnar-Nolsoy-Skuvoy-og-Mykines).

Størsta broytingin er, at siglingarreglur nú verða galdandi innanfyri 500 m úr landi um at kalla allar Føroyar. Í tíðarskeiðinum frá 15. apríl til 31. august verða herd krøv sett til sigling fyri at verja fugl í bjørgunum og á sjónum fram við landi.

Øll økini eru eyðmerkt á kortum í Skjali 1 til kunngerðauppskotið. Somu kort eru at finna á <https://kort.foroyakort.fo/fuglaliv/> Kortini byggja á upplýsingar um fuglalív, sum fólk og stovnar eyðmerktu fyri umleið 20 árum síðani í sambandi við fyrireikingarnar til fyrstu oljuboringarnar undir Føroyum. Kortini verða nú dagførd. Tí er umráðandi, at staðkend fólk gera vart við møguligar skeivleikar og neyðugar rættingar til kortini.

Vegleiðing um, hvussu elektroniskar viðmerkingar skulu gerast til kortini:

Til ber at gera elektroniskar viðmerkingar á <https://kort.foroyakort.fo/fuglaliv/> Vel lagið, sum eitur “Fuglalív samlað” og “Ískoyti”, ið eru øki, sum av ymiskum orsøkum eru løgd afturat. Soleiðis gert tú elektroniskar viðmerkingar:

1. Trýst á leinki [Viðkvæmt fuglalív í Føroyum (foroyakort.fo)](https://kort.foroyakort.fo/fuglaliv/) fyri at fáa kortini fram
2. Trýst á fjóðra bláa kassan ovast í høgra horni (“Edit”)
3. Undir “Opret objekter”, trýst á reyða kassan “Viðmerkingar”
4. Plasera reyða kassan á kortið
5. Skriva teldupostadressu tína í teigin “teldupostur\*”
6. Skriva tína viðmerking í niðara teigin “viðmerking”
7. Trýst á blá bjálkan niðast “Opret”

Gevið gætur! Til ber ikki at broyta ella strika upplýsingina. Øll síggja allar viðmerkingar. Er onkur, sum ikki hættar sær at gera viðmerkingar í kortskjølunum, ber eisini til at senda viðmerkingar til us@us.fo.

Vegna Umhvørvismálaráðið,

Hilmar Høgenni,

deildarstjóri